Marlene Harpsøe (DD), 2023-04-25:
Mange tak.
Jeg kan jo forstå, at Venstre som en del af regeringen nu har godkendt at finansiere midler i millionklassen til en ny vegetarkokkeuddannelse.
Der vil jeg gerne høre fru Anni Matthiesen, om det var et kardinalpunkt for Venstre at få gennemført det, også med tanke på, at Venstre jo traditionelt er et parti, der går meget op i landbruget og også den animalske produktion.
Jeg får lyst til lige først at starte med en replik til det, som SF rejser, særlig den sidste bemærkning om, at der er unge mennesker, der ikke gider tygge sig igennem et pensum med skinke og hamburgerryg, og hvad ved jeg.
Jeg er selv lige blevet uddannet sygeplejerske.
Jeg og mine medstuderende kan da ikke tillade os at stå og sige, at der er nogle ting, vi ikke vil.
Der er nogle ting, der er en del af en uddannelse, og så gør man det.
Ellers må man finde sig noget andet at lave.
Det er så på baggrund af en indstilling fra et fagligt udvalg på området.
Helt grundlæggende har vi det sådan i Danmarksdemokraterne, at indstillingerne selvfølgelig skal komme fra de faglige udvalg, med henblik på at man så tager stilling til det politisk.
Man giver så en eller anden form for holdning til kende fra regeringens side: Jamen det var ikke var os, der kom med forslaget, og vi skal jo ikke blande os i det.
Men det gør man jo alligevel, fordi man netop vælger at sige, at man politisk prioriterer det.
I Danmarksdemokraterne har vi den helt klare holdning, at der er vigtigere emner i forhold til erhvervsuddannelserne, som vi er nødt til at tage hånd om, end lige præcis at indføre en vegetarkokkeuddannelse.
Vi har allerede en kokkeuddannelse i dag, og det burde være muligt inden for de rammer også at undervise i vegetarretter.
Vi anerkender også det stigende behov, men det burde være muligt inden for den nuværende kokkeuddannelse.
Når det så er sagt, vil jeg sige, at det, der er sat af til erhvervsuddannelserne, altså en vegetarkokkeuddannelse, i finansloven, er så få midler, at man ikke kan lade være med at tænke: Var det virkelig det, det kunne blive til til erhvervsuddannelserne?
I Danmarksdemokraterne har vi selv fremlagt et finansieret finanslovsforslag, hvor vi rent faktisk prioriterer 100 mio. kr. til erhvervsuddannelserne.
Og så kommer man frem til en finanslov for 2023, som afsætter, efter hvad jeg hører, 2 mio. kr. til en grøn vegetarkokkeuddannelse.
Var det det, det kunne blive til?
Jeg må ærlig talt indrømme, at jeg er skuffet.
Jeg er rigtig skuffet.
Der er nogle meget svage søgetal til erhvervsuddannelserne, ikke kun til kokkeuddannelserne, men til en lang række af uddannelser.
Vi ser også en brændende platform i forhold til bl.a. social- og sundhedsuddannelserne.
Vi har en ældrepleje, som i den grad mangler kvalificeret arbejdskraft, og som har behov for, at vi politisk prioriterer erhvervsuddannelserne – selvfølgelig ikke kun de uddannelser, men i det hele taget en bred vifte af erhvervsuddannelser.
Derfor skuffer det mig meget, at det ikke kunne blive til mere i forbindelse med finansloven, i hvert fald ikke efter det, jeg har kunnet læse mig frem til.
For når man prøver at søge i de papirer, der ligger fremme på Finansministeriets side om finansloven, er der i hvert fald ikke nogen af de papirer, jeg kunne finde frem til, hvor den her vegetarkokkeuddannelse rent faktisk fremgår.
Så jeg skal ikke kunne sige, om der er ting på området, som ikke er blevet fremlagt offentligt endnu.
Men det, jeg i hvert fald kan se og høre, er, at man altså kun afsætter 2 mio. kr. til erhvervsuddannelserne.
Det er skuffende.
Svaret på, hvordan vi øger optaget til erhvervsuddannelserne, er ikke let, men vi skal prioritere erhvervsuddannelserne.
At vi får flere til at søge en erhvervsuddannelse ved at etablere en vegetarkokkeuddannelse, tror jeg ikke.
Jeg tror ikke, det er det, der er guldkornet her i forhold til at øge optaget helt generelt på erhvervsuddannelserne.
Der er brug for et massivt løft af skolerne, bl.a. også til at sikre en bedre geografisk dækning af de pågældende uddannelser.
Nu er min taletid ved at udløbe, så jeg vil blot sige, at fra Danmarksdemokraternes side mener vi, det er en fuldstændig forkert prioritering fra regeringen og finanslovspartiernes side at prioritere lige præcis en vegetarkokkeuddannelse.
Vi synes, der er andre ting, der er meget vigtigere.